Keywords

Summary



Keywords

1. Euroopa Liidu õigus – Tõlgendamine – Mitmekeelsed õigusaktid – Ühetaoline tõlgendamine – Erinevate keeleversioonide lahknemine – Asjassepuutuva õigusakti üldise ülesehituse ja eesmärkide arvessevõtmine

(Euroopa Parlamendi ja nõukogu direktiiv 2002/98, põhjendus 24; komisjoni direktiiv 2004/33, III lisa punktid 2.1 ja 2.2.2)

2. Euroopa Liidu õigus – Tõlgendamine – Meetodid – Põhiõiguste austamine – Võrdne kohtlemine – Seksuaalse sattumuse alusel diskrimineerimise keeld

(Euroopa Liidu põhiõiguste harta, artikkel 20 ja artikli 21 lõige 1)

3. Rahvatervis – Veretooted – Direktiiv 2004/33 – Allogeensete vereannetuste doonorikandidaatidele alatise loovutuskeelu määramise kriteeriumid – Liikmesriigi õigusnormid, millega nähakse ette vereloovutuse alatine vastunäidustus meestele, kellel on olnud seksuaalvahekordi meestega – Diskrimineerimine seksuaalse sattumuse alusel – Põhjendatus – Rahvatervise kaitse – Tingimused – Proportsionaalsuse põhimõtte järgimine – Kontrollimine liikmesriigi kohtu poolt

(Euroopa Liidu põhiõiguste harta, artikli 21 lõige 1 ja artikli 52 lõige 1; komisjoni direktiiv 2004/33, II lisa B osa punkt 2 ja III lisa punkt 2.1)

Summary

1. Vt otsuse tekst.

(vt punktid 31–38)

2. Põhiõiguste kaitsest tulenevad nõuded on siduvad ka liikmesriikidele, kui nad rakendavad liidu õigusnorme, mistõttu nad on kohustatud niipalju kui võimalik nimetatud õigusnorme kohaldama tingimustel, mis neid nõudeid ei eira. Niisuguses kontekstis peavad liikmesriigid muu hulgas jälgima, et nad ei tugineks teisese õiguse tõlgendusele, mis on kõnealuse põhiõigustega vastuolus.

Sellega seoses on Euroopa Liidu põhuõiguste harta artikli 21 lõikes 1 ette nähtud, et keelatud on igasugune diskrimineerimine, sealhulgas diskrimineerimine seksuaalse sättumuse alusel. Nimetatud säte on harta artiklis 20 sätestatud ning liidu õiguse üldpõhimõtteks oleva võrdse kohtlemise põhimõtte üks konkreetne väljendus.

(vt punktid 41 ja 48)

3. Direktiivi 2004/33, millega rakendatakse direktiivi 2002/98 seoses teatavate tehniliste nõuetega vere ja verekomponentide osas, III lisa punkti 2.1 tuleb tõlgendada nii, et selles sättes ette nähtud alatise vereloovutuskeelu kriteeriumiga, mis puudutab seksuaalkäitumist, on hõlmatud juhtum, kus liikmesriik näeb riigis valitsevat olukorda arvestades ette vereloovutuse alatise vastunäidustuse meestele, kellel on olnud seksuaalvahekordi meestega, juhul kui olemasolevatele meditsiinilistele, teaduslikele ja epidemioloogilistele teadmistele tuginedes on tõendatud, et niisugune seksuaalkäitumine seab need isikud kõrgendatud ohtu nakatuda tõsistesse nakkushaigustesse, mis võivad verega edasi kanduda, ja kui proportsionaalsuse põhimõtet arvestades ei ole olemas nende nakkushaiguste tuvastamise tõhusaid meetodeid või – niisuguste meetodite puudumisel – sellest vastunäidustusest vähem piiravaid võimalusi retsipientide tervise kõrgetasemelise kaitse tagamiseks. Liikmesriigi kohtu ülesanne on kontrollida, kas asjassepuutuvas liikmesriigis on need tingimused täidetud.

Sellega seoses peab liikmesriigi kohus eelkõige hindama, kas direktiivi 2004/33 II lisa B osa punktis 2 ette nähtud küsimustik ja meditsiinitöötajaga läbiviidav personaalne vestlus võimaldavad täpsemalt välja selgitada käitumisviisid, mis võivad olla ohtlikud retsipientide tervisele, et leida vastunäidustus, mis oleks vähem piirav kui alatine vastunäidustus, mis laieneb kõigile teise mehega seksuaalvahekorras olnud meestest koosnevasse rühma kuuluvatele isikutele.

(vt punktid 66, 69 ja resolutsioon)